Viikon kirje 15.3.2023

Minun Isäni

Suomalaisten ahdistuneisuudesta ja mielenterveysongelmista on alettu keskustella entistä enemmän. Aiheet ovat läpäisseet uutiskynnyksen. Niin on hyvä. Ei ole ihme, että ahdistaa, kun on ollut ja on suuria yhteisiä huolen aiheita sairautta, sotaa ja peruuttamattomat muutokset luonnossa. Siihen kun vielä lisätään henkilökohtaiset haasteet ja vaikeudet, niin ei ole ihme, että elämä tuntuu raskaalta ja mieli on alakuloinen.

Kristityn kutsumus on olla mukana tässä murroksessa, vaikka ei haluaisi uskoa todeksi kaikkea sitä, minkä näkee, tuntee ja tietää tapahtuvan. Tämä aika haastaa meitä vastuuseen heikoimmista ja hauraimmista maalla, merellä ja ilmassa. Elämä haastaa meitä olemaan läsnä. Omat voimat, tiedot ja taidot, eikä rakkauskaan riitä.

Rukous ja Jumalan läsnäoloon asettuminen auttaa meitä kaikkia avautumaan Jumalan rakkaudelle, rauhalle, toivolle ja uskolle, että Jumala on sittenkin kanssamme. Me voimme opetella yksin ja yhdessä rukoilemaan. Suomalaisille on siunaus, että monille meistä on jo pienenä tai viimeistään rippikoulussa opetettu ulkoa Isä meidän- rukous. Alkakaamme muistelemaan, mitä siinä rukoilemme. Rukoilkaamme sitä, vaikka kerran päivässä yksin tai yhdessä, niin se alkaa vaikuttaa meissä ja ympärillämme.

Se mitä näkee, tuntee ja tietää tapahtuvan, on usein ihmisen ja ihmisten aikaan saamaa kipua ja tuhoa. ”Tapahtukoon sinun tahtosi, myös maan päällä niin kuin taivaassa.” Miten hyvä vastalause ja -rukoushuokaus se onkaan kaikelle inhimilliselle meuhkaamiselle.

Silloin kun saa tai joutuu vaeltamaan hengellisesti yksinäistä elämää, niin mikä ettei voi aloittaa rukousta myös toisinaan sanoilla; ”Minun Isäni, joka olet taivaissa.” Hän on jokaisen Taivaallinen Isä. Joskus saamme liittyä rukoilemaan yhdessä ja tuntea yhteisöllisyyttä rukoillessamme: ”Isä meidän”.

Joku on sanonut, että rukous on hengellisen elämän hengitys ja henkilökohtainen Raamatun tutkistelu on sen ravinto.

Tervetuloa messuun rukoilemaan yhdessä hengellisen ravinnon lähteelle!

Meri Tirroniemi

Pastori